Kreikassa on paljastunut suuri lahjusskandaali puolustusministeriössä. Ministeriön entinen korkea-arvoinen virkamies Antonis Kantas on tunnustanut ottaneensa miljoonien eurojen arvosta lahjusrahoja. Vastineeksi Kantas on junaillut ministeriönsä ostamaan aseita lahjuksia anteneilta yrityksiltä.

Kantas otettiin kiinni joulun alla ja hän on luvannut palauttaa saamansa lahjusrahat, noin 13 miljoonaa euroa. Kantas on antanut tiedot ulkomaisista pankkitileistä, joihin lahjukset maksettiin. Osa rahoista tosin tuotiin hänelle käteisenä matkalaukuissa.

Ruotsin radion (SR) mukaan Kantas on saanut ministeriönsä hankkimaan mm. venäläisiä raketteja, saksalaisia sukellusveneitä ja hyökkäysvaunuja sekä yhdysvaltalaisia lentokoneita.

Ruotsalaisyhtiö Ericsson Microwave on maksanut Kantasille 240 000 euroa, jonka avulla Kreikka osti yhtiöltä Arthur-tutkajärjestelmän, kertoo Ruotsin radion Ekot-ohjelma. Arthur-järjestelmällä voidaan paikantaa tykistön kranaattien lähtöpaikka vastaiskuja varten.

Saab-yhtiö on ostanut Ericsson Microwaven ja yhtiö tunnetaan nykyään nimellä Saab Microwave.

Kantas on paljastanut kuulusteluissa myös muiden puolustusministeriön virkamiesten osuutta, kertoo kreikkalainen Ekathimerini-lehti. Kantas syyttää mm. entistä puolustusministeriä Akis Tsochatzopoulosta, joka on jo vankilassa rahanpesusta tuomittuna.

Kuulusteluihin on joutumassa myös asekauppias Dimitris Papachristos, joka tosin asianajajiensa mukaan kärsii muistinmenetyksestä.